
NOZOKOMIÁLIS FERTŐZÉST OKOZÓ MIKOORGANIZMUSOK ELŐFORDULÁSÁNAK VIZSGÁLATA A BETEGKÖRNYEZETBEN

Bevezetés: A kutatásunk célja, hogy a nozokomiális fertőzést okozó mikroorganizmusok jelenlétét detektáljuk a kórházi környezetből vett minták alapján a kézhigiénés monitoring rendszer bevezetése előtt.
Módszerek: Vizsgálatunk prospektív, experimentális, kvantitatív és kvalitatív, melyet 2019. június-november között végeztünk a Pécsi Tudományegyetem II. számú Belgyógyászati Klinika és Nephrológiai Centrum, Diabetológiai Osztályán, 3 mintavételi alkalom során. Összesen 216 mikrobiológia mintát vettünk le és vizsgáltunk meg. Microsoft Excel programot és az IBM SPSS Statistics 26.0 szoftvert használtuk a statisztikai adatok elemzésre, emellett leíró statisztikát és Kruskal-Wallis tesztet (ANOVA) végeztünk. A konfidencia intervallumot 95%-ban határoztuk meg (p≤0.05).
Eredmények: Kutatásunk során a különböző mikroorganizmusok betegkörnyezeti felszíneken való előfordulásának gyakoriságát és a felületek közti kapcsolatot vizsgáltuk. Megfigyeltük az egyes felszíneken, mely különböző mikroorganizmusok voltak kimutathatóak, ennek eredményeképpen azt kaptuk, hogy a leggyakrabban az MRSA (21,3 %) fordult elő az összes felület tekintetében. Megállapítottuk, hogy a legszennyezettebb felszín a padló és az éjjeliszekrény volt, mindkét esetben 8 féle mikroba volt rajtuk megtalálható. Továbbá megállapítottuk, hogy nincs szignifikáns különbség a törzsek felszíneken való előfordulásának tekintetében (p>0,05).
Megbeszélés: Megállapíthatjuk, hogy kiemelt figyelmet kell fordítani a betegkörnyezeti felszínek tisztaságára, mert azok szennyezettsége hozzájárul a nozokomiális mikroorganizmusok átvitelére a környezetből a betegre. Továbbá fontosnak tartjuk az ápolókon kívül, a takarító személyzet részére a témához kapcsolódó továbbképzések, oktatások bevezetését, ezzel is növelve a kórházi higiéné hatékonyságát és a mikroorganizmusok átvitelének a csökkentését. A későbbiekben érdemes lehet a betegek kezét és az általuk megérintett felületeket közti kapcsolatot vizsgálni a mikroorganizmusok tekintetében.

